Kegyelem nektek és békesség Istentől a mi Atyánktól és az Úr Jézus Krisztustól!

Zak 3, 1-7  
*Azután megmutatta nekem Jósua főpapot, aki az Úr angyala előtt állt, meg a Sátánt, aki jobb keze felől állt, és vádolta őt. Az Úr angyala pedig ezt mondta a Sátánnak: Dorgáljon meg téged az Úr, Sátán! Dorgáljon meg téged az Úr, aki Jeruzsálemet kiválasztotta! Hát nem tűzből kiragadott üszkös fadarab ez? Jósua ugyanis piszkos ruhába öltözve állt az angyal előtt. Azután ezt mondta az angyal az előtte állóknak: Vegyétek le róla a piszkos ruhát! Neki pedig ezt mondta: Nézd! Elvettem a bűnödet, és díszes ruhába öltöztetlek téged. Majd így szólt: Tegyetek a fejére tiszta süveget! Akkor tiszta süveget tettek a fejére, és tiszta ruhába öltöztették, miközben az Úr angyala ott állt. És így figyelmeztette az Úr angyala Jósuát: Ezt mondja a Seregek Ura: Ha az én utamon jársz, és teljesíted, amit elrendeltem, akkor ítélkezhetsz házamban, és felügyelhetsz udvaraimra, sőt megengedem neked, hogy az itt állók között járj-kelj.*

Megszabadított Gyülekezet!

Az egyik egyetemi oktatónk hívta fel a figyelmünket gyakran arra, hogy már amikor bejöttünk az ajtón, illetve a köszönésünkből és első mozdulatainkból, szavainkból, bizony könnyedén leszűrhető, hogy épp aznap milyen kalapot vettünk fel. Egy lelkigondozáshoz kapcsolódó tárgyat oktatott nekünk és a szituációs gyakorlatok és gondolatmegosztások alakalmával is, gyakran intett minket szavaink után: „Látom, ma a rendőr sapkádat vetted fel!”, „Látom, ma a saját utcai sapkádban jöttél.” és még több más hasonló jelzéssel próbált minket figyelmeztetni. Ezek a képzeletbeli fejfedők mind jelentéssel bírtak. A rendőr sapka például arra utalt, hogy az egyes szituációkban inkább az adott helyzetben, vagy a leírt lelkigondozottban a hibát kerestük, vagy emeltük ki, amin foggal-körömmel változtatni akartunk, mert gondolatunk szerint utána teljesen megváltozik majd az illető élete. A saját utcai sapkán arra volt példa, hogy mint Sztyéhlik Csaba érkeztem meg és vettem részt az adott lelkigondozói szituációban és a saját életemet, vagy életemből próbálok kivetíteni valamit a másikra, és saját sémára akarok utat adni neki.   
A sapkák jól szimbolizálták, hogy mennyire jól láthatóan és gyakran veszünk magunkra olyan szerepeket, amelyeket az adott szituációban mi szükségesnek látunk, de valójában senki, vagy csak kevesek várnak el és a valós küldetésünkben nem hogy nem segítenek, de sokkal inkább akadályozni fognak.   
Gyermekeim számára is nagyon izgalmas az a kérdés, hogy a játékaik során mit viselnek és ez mit is jelenít meg számukra. A lovagnak páncélsisak kell, a királynak korona, a vadásznak kalap, az építőmunkásnak munkavédelmi sisak. Van, amikor belelátnak mást is egy-egy fejfedőbe, de például a királynak a csatában is koronát kell viselnie és bizony hiába keményebb a munkavédelmi sisakjuk, mint a karton „páncélsisak”, nem lehet kérdés, hogy melyik helyzetben melyik kell a fejükre.   
Nem lehet kérdés, úgy, ahogyan Jósua főpap esetében sem lehet kérdés, hogy ideje, hogy „tiszta süveg”-et helyezzen Isten a fejére. Elsőre, talán jelentéktelennek tűnő mozzanata ez az igeszakasznak, de tulajdonképpen ebben az egy kis szegmensben benne van az egész szakasz mondanivalója.   
Először talán azt emelném ki belőle, hogy milyen fejfedőről is van itt szó. Jelentése van, ahogyan a gyerekeknél is, sőt, ahogy közöttünk, felnőttek között is. A fejfedő viselése még mindig, a mai napig jelentőséggel bír. Az egyes munkakörök esetében tiszteletet, rendfokozatot, jelöl, mint akár egy katonai, rendőr sapka, vagy a püspöki süveg. A védelmet, a szükséges felkészültséget is jelentheti, akár egy tűzoltó, egy építőmunkás, vagy egy méhész esetében. Vagy éppen, azt is jelezheti, hogy milyen szolgálatra, munkára készül az illető, mint ahogy a fejfedőt viselő utcán sétáló lelkészről is rögtön a temetési szolgálat jut az eszünkbe.   
Ez a „tiszta süveg” kifejezés azonban itt némileg félrevezet. Az a fejfedő ugyanis, amit többnyire süvegként fordítunk a Bibliában, a papi süvegre utal, amely csak a papok sajátja az ószövetségi időkben. Itt azonban egy másik szó áll, amely a világi vezetők, magas beosztású tisztségviselők fejfedőjét jelölte. Bár nem teljesen lenne úgy sem korrekt a fordítás, de tartalmilag helyesebb lenne, ha akár „turbánnak” fordítanánk. És miért lényeges mindez?   
Mert más tartalommal bír így az egész tett. Isten nem papi süveget ad, vagyis a már így is papi szolgálatban álló személyt, Jósuát, nem egyszerűen megerősíti, hanem feladatában, a rábízott küldetésben kiterjeszti a megbízatását. Nem csak papi, hanem világi vezetőként is számít rá Isten, felőssé teszi így is. Úgy nevezi ki, úgy választja ki, mint ahogy korábban akár Salamon királyt, aki egyszerre volt vallási és világi vezető is.  
A „tiszta süveg” másik felében, a „tiszta” szóval arról kapunk tanúságot, hogy Isten nem tekint a korábbi szennyeződésekre. A rongyos, érdemtelen ember megáll előtte, de Ő, a Mindenható, már lezárta az elrongyolódás és bemocskolódás kérdését. Nem a miérteket és a hogyanokat firtatja tovább. Megtörtént a bűnbánat, mert ott Előtte, az Ő hatalmát megtapasztalva ráébred bárki a gyengeségeire, a visszáságokra az életében, a súlyára bűneinek és szeretetlenségének és nem is tud mit tenni, mint tehetetlenül összetörni mindez alatt és pont ilyen kiszolgáltatottan, magyarázkodó és mentegetőző szavakból kifogyva egyszerűen ott állni az Úr előtt. Mert nem tudunk mit tenni, nem tudunk az önmagunk erejéből holnap már bűntelenül élni, vagy jóvá tenni a múlt összes bűnét. Ott állunk mi is a rongyos, piszkos ruhánkban és csak egyre mélyebbre hajtott fejjel, hallgathatjuk a vádbeszédet, amire maximum annyit tudunk mondani elcsukló hangon: „Bocsánat!”.   
Isten azonban tiszta ruhát ad. Nem jelölget meg, hogy később is jól látszódjon, hogy miből kellett megszabadítania. Tiszta az, amit ad, mert nem kölcsönt ad, ami folyamatosan növekszik, hanem elengedi kegyelemből az egész tartozásomat.   
És így el is érkezünk a harmadik fontos pontjáig ennek az egyetlen mozdulatnak, az pedig éppen ez: az Isten cselekszik érted.   
Ebben az igeszakaszban egy látomást olvashatunk, ahol egy bírósági per folyik. Ebben a perben Isten, mint bíró van jelen, az Ő angyala, mint védőügyvéd, a Sátán, mint vádló, az ember, pedig, mint ítéletre váró bűnös. Ez nem kérdés: bűnös. Szó se esik arról, hogy ne így lenne. Mint „*tűzből kiragadott üszkös fadarab”*, azaz a bűneinek következményétől már szenvedve áll itt az ember. Nem tudjuk meg, hogy mi a konkrét bűn, mert itt a főpap egész Jeruzsálemet szimbolizálja. Van bűnük, van bűnünk bőven. Felesleges kiválasztani egyet és azon rágódni, vagy felmentő körülményeket keresgélni. Nem tudnánk mit mondani. Itt éget ma minket is a kérdés: lehet bármilyen indoka, elfogadható magyarázata egy háborúnak, a másik ember életének kioltására, lehet bármilyen okunk? Ugyanígy a szeretetlen beszédre, a nem törődömségre, lehet bármilyen okunk? Bárhogy ártani a másiknak, vagy csak vállat vonni a közeli, vagy távoli embertárs szenvedésére, lehet bármilyen okunk?  
Csak két esetben ragadunk le a konkrét bűnnél és a magyarázkodásnál. Az egyik, ha nem tudjuk belátni a felelősségünket, ha mentegetni akarjuk magunkat emberek, önmagunk és Isten előtt, mert félünk, rettegünk a tetteink súlyától és az elveszettségben való emberi tehetetlenségtől. Mint mikor az autón hónapok óta hallott kis kattogó hang egyszer csak még hangosabb lesz és mi egyre inkább félünk megnézni, hogy mi lehet az, mert bizony egyre biztosabb vagyunk benne, hogy igen drága lesz rendbe tetetni. Drága, talán meg se tudjuk fizetni, hogy ismét rendbe jöjjön. Így inkább csak húzzuk és halogatjuk, próbálunk a végsőkig süketek maradni.   
A másik ok pedig, ha a Sátán nem enged, mert ott akar tartani a vád alatt, hogy ne jöhessen el, az Isten cselekvésének ideje. Ebbe a helyzetbe pedig sokan beleragadnak. A Sátánt eredetileg nem, mint a Gonoszság és Bűn Urát festették le, hanem mint kísértőt, de leginkább, mint vádlót. Aki vádol és ezzel kínoz, félelmet kelt és nem hagy szabadulni. Ott tart az Isten nélküli rettegő állapotban. És ez mennyiszer be is jön!   
Mennyien vannak, akik nem tudnak kiutat látni és félelemből, szorongásokkal terhelve egyre messzebbre sodorják magukat a tetteikkel és szavaikkal Istentől, mert csak a vádat meghallva félnek megállni előtte.   
De a Szabadító Úr nem ezt az utat szánja nekünk. Nem kínozni és büntetni akar. A „*tűzből kiragadott üszkös fadarab”* kifejezés éppen azt mondja el nekünk, hogy az Úr nem akarja hagyni, hogy elpusztuljunk. Láthatjuk mi a helyzetünket reménytelennek, és visszafordíthatatlannak, mint a lassan hamuvá égő fa. Láthatjuk mi magunkat haszontalannak és semmire valónak, mint az elüszkösödött fadarabot, de Isten cselekszik érted. Ebben a látomásban ott az ember, aki tehetetlenül hallgat, ott a Sátán, aki vádolna tovább, ott a védő angyal, aki Isten szavát előkészítve csöndre inti a vádló szavakat, de valójában közülük mindenki csak áll, senki nem cselekszik igazán. Egyedül az Úr az, aki valóban cselekszik. Aki változást indít és hoz.

Böjt első vasárnapja van. Invocavit vasárnapja, amely ebben a Feltámadás ünnepe felé vezető út, épp arra hívja fel a figyelmünket, hogy bármilyen sötétnek is tűnik a saját élethelyzetünk, vagy a világban zajló pusztítás és pusztulás, ne az elcsüggedés, a reményvesztettség legyen a mi válaszunk. Nekünk, ahogy a Vörös-tengerhez érő népnek igenis van tovább utunk. Annyi csak a dolgunk, hogy ne féljünk megállni a mi mennyei Atyánk előtt és kiáltani hozzá. Kiáltani kegyelemért, kiáltani új útért. Mert előttünk is meg tud nyílni a tenger, a mi szemünk láttára is csodálatos változások tudnak történni. Nem a mi akaratunkból, nem a mi elképzeléseink szerint, de a Mindenható Úr bárhol, bárkin keresztül tud cselekedni.   
És Ő cselekszik is érted. Krisztusban olyan utat kaptál, amit senki sem vehet el tőled. A Feltámadásban Isten azt ígérte meg neked is, hogy ha kell, akkor tengert nyit ketté, ha kell a vízen jársz, ha kell akkor tomboló vihart is el fog hallgattatni érted és oda fog vezetni magához, az Ő kegyelmébe téged is.   
Ahogy az egyik ifjúsági énekünkben is szerepel: „Ő vár rád, hogy elmondja mennyire szeret”. Vár rád! Arra, hogy végre valóban Rá hagyatkozz, hogy ne te akarj kibúvókat gyártani, ne akarj bűntelennek tűnni, aki nem szorul Ő rá. Hanem csak állj meg előtte szótlan, elcsukló hangú bűnbánattal, a Rá való vágyakozással.   
Menj oda az Ő közelébe, úgy, ahogyan a tékozló fiú az apja közelébe és Ő át fog ölelni téged. Az elkoszolódott ruhádtól, a rád ragadt mocsoktól, meg fog tisztítani és újat, tisztát, dicsőségeset fog adni neked.   
Ahogyan az egyetemi oktatóm a beszélgetésekbe való megérkezésünk kapcsán mondta, úgy az Úrhoz való igyekvésünkre is igaz, hogy le kell vegyük a sapkáinkat. El kell engedjük a saját akartot, azt, hogy mi mondjuk meg, hogy mit tehet és mit nem tehet meg az Úr értünk, hogy mire van és mire nincs akarata értünk. El kell engednünk mindenféle elvárásunkat és előítéletünket és felfedeznünk, hogy Ő valóban cselekvő, valóban Szabadító Úr. Hidd el, vagy legalábbis imádkozz ezért a hitért, bizalomért, hogy az Úr valóban tiszta ruhát fog adni neked. Mert Ő meghallja a hangtalan, elcsukló kiáltást és bűnbánatot, Ő valóban látja a te szívedet és ahogyan a 2022-es év igéje is mondja: aki Ő hozzá jön, azt Ő nem küldi el! Ne félj hát kiáltani, leborulni és elfogadni a tiszta süveget, a dicsőséges koronát, mert az Úr akarata, az Ő ítélete a kegyelem, és ezzel együtt az elhívásod, a felelősséged is! Kérd és hagyd, hogy az Úr készítsen neked is utat: földön, tűzön, vízen át, az Ő bűnbocsátó ölelésébe! Így legyen! Ámen